钦定古今图书集成/理学汇编/字学典/第072卷 > 《宋黄伯思法帖刊误》 > 《汝州新刻诸帖辨》
## 钦定古今图书集成/理学汇编/字学典/第072卷 > 《宋黄伯思法帖刊误》 > 《汝州新刻诸帖辨》

顷在洛中，闻汝州新镌诸帖，谓之汝刻，其名已弗典
矣。意谓其汇择必佳，及见之乃大不然，杂取法帖、《续
帖》中所有者，时载之，又珉玉闲簉，不能辨也。此犹亡
害。至其集古帖及碑中字萃为伪帖，并以一帖省其
文，别为帖语及强名者甚多，稍识书者便可别之。如
以《逸少帖》《春秋》辄为患，“不得北军问远近清和”等语，
乃摘取“北军”“远近”“春秋”等字，集为一帖，强为王衍书，
以续帖中诸县。故佳字强名为《王桢之书》，取汝州《东
汉州辅碑》中数字，强名为《蔡中郎书》，取卫州魏孝文。
《吊比干文》中数行，强名为崔浩书，如《北齐碑》，便目为
温子升，《后魏碑》便目为沈法会。如此者甚多。且如《吊
比干文》，魏孝文作，而崔浩之死在太武时乃目为浩
书，其不稽古如此。至若《张华帖》内，杂以《宝章集》中“王慈”字，《薛稷帖》中杂以《法帖》内“子敬”字，皆集成之，字意
全不相属，取《王筠帖》中“和南清豫”一帖。〈疑有阙文〉“如是者
不可具载。幸世尚多古帖，极有未传者，自可刻其全
篇，何必区区作伪，以误后学，但贻识者嗤笑耳。汝州
既以石十馀刻之，而越州复传其本又刻之，二州之
石，殊可吊也。信知识真者少，何足怪云